b'\n_START_ARTICLE_\nMitja Drag\xc5\xa1i\xc4\x8d\n_START_SECTION_\nUra\n_START_PARAGRAPH_\nDrag\xc5\xa1i\xc4\x8d voitti pujottelun Slovenian mestaruuden vuosina 2002 ja 2006 sek\xc3\xa4 superalppiyhdistetyn mestaruuden vuonna 2009. Lis\xc3\xa4ksi h\xc3\xa4n voitti vuonna 1998 suurpujottelun Puolan mestaruuden. H\xc3\xa4nen uransa viimeinen kilpailu oli maaliskuussa 2011 Slovenian mestaruuskilpailuissa.\n_START_SECTION_\nEurooppa-cup\n_START_PARAGRAPH_\nDrag\xc5\xa1i\xc4\x8d osallistui alppihiihdon Eurooppa-cupiin kaudesta 1998\xe2\x80\x931999 l\xc3\xa4htien. H\xc3\xa4n oli Eurooppa-cupissa kolmen parhaan joukossa yhteens\xc3\xa4 13 kertaa pujottelussa ja kerran suurpujottelussa. Osakilpailuvoittoja h\xc3\xa4nell\xc3\xa4 on pujottelusta nelj\xc3\xa4. Eurooppa-cupin pujottelucupissa Drag\xc5\xa1i\xc4\x8d oli kolmas kaudella 2000\xe2\x80\x932001 ja toinen kaudella 2001\xe2\x80\x932002. H\xc3\xa4n oli kokonaiscupin yhdeks\xc3\xa4s kaudella 2001\xe2\x80\x932002. Suurpujottelucupissa h\xc3\xa4n oli parhaimmillaan seitsem\xc3\xa4s kaudella 1999\xe2\x80\x932000. Drag\xc5\xa1i\xc4\x8d osallistui Eurooppa-cupissa yhteens\xc3\xa4 150:een osakilpailuun.\n_START_SECTION_\nMaailmancup\n_START_PARAGRAPH_\nDrag\xc5\xa1i\xc4\x8d osallistui 15. maaliskuuta 1997 Yhdysvaltain Vailissa uransa ensimm\xc3\xa4iseen maailmancupin osakilpailuun. H\xc3\xa4n keskeytti pujottelukilpailun ensimm\xc3\xa4isell\xc3\xa4 kierroksella. Vailin osakilpailu oli h\xc3\xa4nen ainoa osakilpailunsa sill\xc3\xa4 kaudella. Seuraavalla kaudella Drag\xc5\xa1i\xc4\x8d ei laskenut maailmancupissa, mutta kaudella 1998\xe2\x80\x931999 h\xc3\xa4n laski kaksi osakilpailua: suurpujottelun Yhdysvaltain Park Cityss\xc3\xa4 ja pujottelun Slovenian Kranjska Gorassa. Suurpujottelussa h\xc3\xa4net hyl\xc3\xa4ttiin ja pujottelussa h\xc3\xa4n keskeytti._NEWLINE_Seuraavan kerran Drag\xc5\xa1i\xc4\x8d osallistui maailmancupin osakilpailuihin kaudella 2001\xe2\x80\x932002, jolloin h\xc3\xa4n laski kahdeksan pujottelu- ja kaksi suurpujottelukilpailua. N\xc3\xa4ist\xc3\xa4 kymmenest\xc3\xa4 osakilpailuista h\xc3\xa4n laski kahdessa maaliin. Drag\xc5\xa1i\xc4\x8d oli 6. tammikuuta 2001 Sveitsiin Adelbodenissa lasketussa pujottelussa 12. ja sai uransa ensimm\xc3\xa4iset maailmancupin pisteet. H\xc3\xa4n sai kauden aikana pujottelun maailmancupissa 36 pistett\xc3\xa4 ja oli pujottelucupin lopputuloksissa sijalla 40. Kaudella 2002\xe2\x80\x932003 Drag\xc5\xa1i\xc4\x8d laski kahdeksan pujottelua ja kuusi suurpujottelua. Pujottelussa h\xc3\xa4n keskeytti kolmesti, hyl\xc3\xa4ttiin kerran ja sai nelj\xc3\xa4st\xc3\xa4 kilpailusta pisteit\xc3\xa4. Paras osakilpailu oli h\xc3\xa4nen kautensa viimeinen kilpailu Japanin Shigakogenissa maaliskuussa 2003, jolloin h\xc3\xa4n oli seitsem\xc3\xa4s. Suurpujottelussa h\xc3\xa4n j\xc3\xa4i jokaisessa osakilpailussa ensimm\xc3\xa4iselle kierrokselle ja ilman pisteit\xc3\xa4. Pujottelucupin lopputuloksissa h\xc3\xa4n oli sijalla 22._NEWLINE_Drag\xc5\xa1i\xc4\x8d osallistui kaudella 2003\xe2\x80\x932004 kymmennen pujotteluun ja kahteen suurpujotteluun. Molemmat suurpujottelut p\xc3\xa4\xc3\xa4ttyiv\xc3\xa4t ensimm\xc3\xa4iselle kierrokselle. Pujottelussa Drag\xc5\xa1i\xc4\x8d keskeytti kahdesti, hyl\xc3\xa4ttiin kerran ja laski pisteille seitsem\xc3\xa4n kertaa. Sijoitukset olivat kuitenkin edelliskautta huonompia, sill\xc3\xa4 Drag\xc5\xa1i\xc4\x8d oli vain kerran kymmennen parhaan joukossa. Drag\xc5\xa1i\xc4\x8din pistem\xc3\xa4\xc3\xa4r\xc3\xa4t j\xc3\xa4iv\xc3\xa4t edellisest\xc3\xa4 kaudesta ja my\xc3\xb6s sijoitus pujottelucupissa laski. Kaudella 2004\xe2\x80\x932005 Drag\xc5\xa1i\xc4\x8d laski kahdeksan pujottelua. Niiss\xc3\xa4 h\xc3\xa4n keskeytti kahdesti, j\xc3\xa4i kolmesti ensimm\xc3\xa4iselle kierrokselle ja laski kolmesti pisteille. Kausi oli huonoin sitten tulokaskauden 2001\xe2\x80\x932002, mutta sijoitus pujottelucupissa nousi. Paras sijoitus oli nelj\xc3\xa4s sija joulukuussa 2004 It\xc3\xa4vallan Flachaussa. Sijoitus on Drag\xc5\xa1i\xc4\x8din uran paras._NEWLINE_Drag\xc5\xa1i\xc4\x8dille kausi 2005\xe2\x80\x932006 oli ep\xc3\xa4onnistunut: h\xc3\xa4n osallistui kahdeksan pujottelukilpailuun, mutta selvisi ainoastaan kerran toiselle kierrokselle. T\xc3\xa4m\xc3\xa4 tapahtui Sveitsin Wengeniss\xc3\xa4 tammikuussa 2006. H\xc3\xa4n oli ensimm\xc3\xa4isen laskun j\xc3\xa4lkeen sijalla 11. Drag\xc5\xa1i\xc4\x8d kaatui toisen kierroksen laskunsa. Kauden tuloksena oli viisi keskeytyst\xc3\xa4, kaksi hylk\xc3\xa4yst\xc3\xa4 ja kaksi kertaa karsiutuminen toiselta kierrokselta. H\xc3\xa4n j\xc3\xa4i ilman maailmancupin pisteit\xc3\xa4. Drag\xc5\xa1i\xc4\x8d aloitt kauden 2006\xe2\x80\x932007 kahdella keskeytyksell\xc3\xa4, mutta h\xc3\xa4n palasi maailmancupin pisteille 18. joulukuuta 2006 Italian Alta Badiassa. Kauden aikana h\xc3\xa4n laski yhteens\xc3\xa4 yhdeks\xc3\xa4n pujottelua. H\xc3\xa4n keskeytti kolmesti, karsiutui kolmesti toiselta kierokselta ja sai kolmesti pisteit\xc3\xa4. Paras sijoitus oli 17:s sija Sveitsin Adelbodenista tammikuussa 2007. Drag\xc5\xa1i\xc4\x8d ker\xc3\xa4si maailmancupissa 34 pistett\xc3\xa4 ja oli pujottelucupin 39. Se oli h\xc3\xa4nen siihen astisen uransa toiseksi huonoin sijoitus. Kokonaiscupissa h\xc3\xa4n oli vasta 104:s, mik\xc3\xa4 oli h\xc3\xa4nen uransa huonoin sijoitus._NEWLINE_Drag\xc5\xa1i\xc4\x8din uran paras kausi oli 2007\xe2\x80\x932008. H\xc3\xa4n laski 11 osakilpailu, joista ei keskeytt\xc3\xa4nyt yht\xc3\xa4k\xc3\xa4\xc3\xa4n. Ensimm\xc3\xa4iselle kierrokselle h\xc3\xa4n j\xc3\xa4i viidesti. H\xc3\xa4n sai kuudessa osakilpailuissa pisteit\xc3\xa4 ja oli kymmennen parhaan joukossa kolmesti. H\xc3\xa4n sivusi uransa parasta sijoitusta nelj\xc3\xa4nnell\xc3\xa4 sijallaan Italian Bormiossa maaliskuussa 2008. Kyseess\xc3\xa4 oli Drag\xc5\xa1i\xc4\x8din viimeinen kymmenen parhaan joukkoon laskettu osakilpailu. Pisteit\xc3\xa4 h\xc3\xa4n ker\xc3\xa4si maailmancupissa 161 ja oli pujottelucupin lopputuloksissa sijalla 16 ja kokonaiscupissa sijalla 52. Kaudella 2008\xe2\x80\x932009 Drag\xc5\xa1i\xc4\x8d laski nelj\xc3\xa4sti pistelle, ollen parhaimmillaan 11. kauden avanneessa Rukan osakilpailuissa. H\xc3\xa4n keskeytti kahdesti, hyl\xc3\xa4ttiin kerran ja j\xc3\xa4i ulos toiselta kierrokselta kahdesti. Kauden yhdeks\xc3\xa4n osakilpailua tuottivat 69 pistett\xc3\xa4 ja pujottelucupissa sijoituksen 27._NEWLINE_Drag\xc5\xa1i\xc4\x8d laski kaudella 2009\xe2\x80\x932010 kahdeksan osakilpailua. Ainoat pisteet tulivat Slovenian Kransjka Goran osakilpailun 25. sijasta. H\xc3\xa4n keskeytti kahdesti, hyl\xc3\xa4ttiin kerran ja j\xc3\xa4i nelj\xc3\xa4sti ulos toiselta kierokselta. H\xc3\xa4n laski viel\xc3\xa4 kaudella 2010\xe2\x80\x932011 nelj\xc3\xa4 maailmancupin osakilpailua, p\xc3\xa4\xc3\xa4tt\xc3\xa4en maailmancup-uransa 23. tammikuuta 2011 It\xc3\xa4vallan Kitzb\xc3\xbcheliss\xc3\xa4. Viimeisell\xc3\xa4 kaudella h\xc3\xa4n keskeytti kerran ja j\xc3\xa4i kolme kertaa ensimm\xc3\xa4iselle kierrokselle. Kauden paras sijoitus oli avauskilpailusta Rukalta, jolloin h\xc3\xa4n oli 48:s.\n_START_SECTION_\nMaailmanmestaruuskilpailut\n_START_PARAGRAPH_\nDrag\xc5\xa1i\xc4\x8d kilpaili kolmesti nuorten MM-kilpailuissa, vuosina 1997, 1998 ja 1999. Vuonna 1997 It\xc3\xa4vallan Schladmingiss\xc3\xa4 h\xc3\xa4n oli kahdeksas sek\xc3\xa4 sy\xc3\xb6ksylaskussa ett\xc3\xa4 super G:ss\xc3\xa4. Suurpujottelussa Drag\xc5\xa1i\xc4\x8d keskeytti ensimm\xc3\xa4isell\xc3\xa4 kierroksella, mutta voitti maailmanmestaruuden pujottelusta. Drag\xc5\xa1i\xc4\x8d voitti toiseksi tulleen It\xc3\xa4vallan Martin Stockerin 0,36 sekunilla. Vuoden 1998 nuorten MM-kilpailut j\xc3\xa4rjestettiin Ranskassa. Drag\xc5\xa1i\xc4\x8d oli sy\xc3\xb6ksylaskussa 30., mutta super G:ss\xc3\xa4 kahdeksas ja suurpujottelussa nelj\xc3\xa4s, h\xc3\xa4viten mitalin Sveitsin Silvano Beltramettille vain kahdella tuhannesosalla. Pujottelussa h\xc3\xa4n keskeytti ensimm\xc3\xa4isell\xc3\xa4 kierroksella. Ranskassa kilpailtiin my\xc3\xb6s vuonna 1999, jolloin h\xc3\xa4n oli sy\xc3\xb6ksylaskussa 11:s, super G:ss\xc3\xa4 kahdeksas, pujottelussa kymmenes ja suurpujottelussa kolmas. H\xc3\xa4n h\xc3\xa4visi suurpujottelukilpailun voittaneelle It\xc3\xa4vallan Christoph Alsterille 0,36 sekuntia ja hopeaa voittaneelle Ranskan Freddy Rechille 0,04 sekuntia._NEWLINE_Aikuisten MM-kilpailuissa Drag\xc5\xa1i\xc4\x8d kilpaili vuosina 2003, 2005, 2007 ja 2009. Vuonna 2003 kilpailtiin Sveitsin Sankt Moritzissa. Drag\xc5\xa1i\xc4\x8d oli suurpujottelun 28., pujottelun 19. ja alppiyhdistetyn 13. Suurpujottelussa h\xc3\xa4n h\xc3\xa4visi voittaneelle Yhdysvaltojen Bode Millerille 4,91 sekuntia, pujottelun voittaneelle Kroatian Ivica Kosteli\xc4\x87ille 2,18 sekuntia ja alppiyhdistetyn voittaneelle Millerille 3,63 sekuntia. Italian Bormiossa vuonna 2005 Drag\xc5\xa1i\xc4\x8d osallistui vain pujotteluun ja oli kilpailun kahdeksas. H\xc3\xa4n h\xc3\xa4visi kilpailun voittaneelle It\xc3\xa4vallan Benjamin Raichille 1,90 sekuntia. Vuonna 2007 Ruotsin \xc3\x85ressa Drag\xc5\xa1i\xc4\x8d hyl\xc3\xa4ttiin ja 2009 Ranskan Val d\xe2\x80\x99Is\xc3\xa8ress\xc3\xa4 h\xc3\xa4n keskeytti.\n_START_SECTION_\nOlympialaiset\n_START_PARAGRAPH_\nDrag\xc5\xa1i\xc4\x8d kilpaili olympialaisissa vuosina 2002 ja 2010. Vuonna 2002 Salt Like Cityn olympialaisissa h\xc3\xa4n osallistui alppiyhdistettyyn, mutta h\xc3\xa4net hyl\xc3\xa4ttiin sy\xc3\xb6ksyosuuden aikana. 2010 Vancouverissa h\xc3\xa4n osallistui pujotteluun, mutta keskeytti ensimm\xc3\xa4isen kierroksen laskunsa. Drag\xc5\xa1i\xc4\x8din lis\xc3\xa4ksi avauskierroksella keskeytti 42 laskijaa.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nDrag\xc5\xa1i\xc4\x8d asuu Miklav\xc5\xbe na Dravskem poljussa. Drag\xc5\xa1i\xc4\x8dilla on vaimo Eva ja kaksi lasta, Lina ja Gaja. Drag\xc5\xa1i\xc4\x8dista k\xc3\xa4ytet\xc3\xa4\xc3\xa4n lempinime\xc3\xa4 \xe2\x80\x9dGeli\xe2\x80\x9d tai \xe2\x80\x9dGely\xe2\x80\x9d. Drag\xc5\xa1i\xc4\x8d loukkasi vasemman polvensa vuonna 2003. Drag\xc5\xa1i\xc4\x8d puhuu sloveenin lis\xc3\xa4ksi saksaa ja englantia.'